text: konge
  
  publiceret: 2022-06-20 12:38:03+02:00
  Kongen er den vigtigste brik i spillet skak. Når den ikke kan undgå at blive erobret – den sættes mat – er spillet forbi.
  Kongen er spillets mindst slagkraftige brik, da den kun kan gå et felt i vilkårlig retning bortset fra det unikke træk rokade, kort eller lang, hvor kongen og tårnet under visse betingelser kan trækkes i samme træk.
  I skakspillets tidligste form var kongen i Indien en rajah med en rådgiver, en mantri, ved sin side. I Persien blev brikken kaldt 'shāh', heraf ordet 'skak', mens den siden i Europa skiftede navn til konge undtaget i Rusland, hvor den kaldes for ’korol’ efter Karl den Store. Når kongen trues, sættes den skak, og i gammel tid annoncerede man fænomenet ved at erklære ’skak’ samtidig med trækket.